El mètode Grönholm - Jordi Galceran (Barcelona: Proa, 2006, 2017)
El mètode Grönholm
Escrita l'any 2003 dins del programa T6 del Teatre Nacional de Catalunya (TNC), aquesta obra de Jordi Galceran presenta el desenvolupament d'una dinàmica de grup entre quatre aspirants a una feina. El text està organitzat en un sol acte amb una única escena. El temps escènic coincideix amb el temps de l'acció representada i el ritme és trepidant gràcies a uns diàlegs breus i picats. L'obra posa de manifest com els éssers humans poden perdre la seva humanitat, obnubilats per l'ànsia de diners i de poder, i esdevenir autèntics buldòzers capaços de sotraguejar el que calgui per aconseguir el seu objectiu.
Argument
Una empresa sueca ha de contractar una persona per a un càrrec de responsabilitat. Mitjançant un sistema poc convencional de selecció de personal, els quatre seleccionats han de superar unes proves inusuals que augmenten progressivament la seva dificultat, sobretot des d'un punt de vista emocional, cosa que propicia que entre els quatre aparegui una cruenta rivalitat i competitivitat.
Amb El mètode Grönholm Jordi Galceran va irrompre en l'escena teatral amb força i va guanyar un ampli reconeixement del públic. Després de les primeres dotze funcions al TNC, dirigides per Sergi Belbel (qui sol dirigir els seus textos) va passar al circuit comercial i va estar en cartell diverses temporades al Teatre Poliorama de Barcelona. Això va permetre que fos vista per un nombre molt elevat de públic (més de dos milions a tot el món, una quarta part dels quals a Catalunya). Amb aquest text, Jordi Galceran va consolidar-se com el comediògraf més rellevant i popular de la literatura dramàtica catalana actual. Ha estat traduïda a una seixantena d'idiomes.
Premis
XXI Premi Ercilla de Teatro a la millor creació dramàtica (2004)
VIII Premi Max al millor autor teatral en català (2005)
XXXIV Premi Mayte al fet teatral més destacat (2005)
Posades en escena rellevants
Sala Tallers del Teatre Nacional de Catalunya, Barcelona, del 29 d'abril l'11 de maig de 2003. Amb Jordi Boixaderas, Lluís Soler, Roser Batalla i Jordi Díaz. Direcció: Sergi Belbel. Escenografia: Paco Azorín.
Teatre Poliorama de Barcelona de setembre 2004 a abril 2005, d'octubre 2005 a juny 2006, de novembre 2006 a juny 2007 i de setembre 2010 a març 2011.
Teatro Marquina de Madrid, les temporades del 2004 al 2007.
Teatro Armando Cortés de Lisboa-Casa de Artista, març-juny 2005.
Nueva Sala Chopin, México DF, d'abril 2005 a juny 2007.
Complejo Teatral La Plaza, Buenos Aires, de maig 2005 a octubre 2007.
Karlsruhe, Badisches Staatstheater, Alemanya, 7 octubre 2005. Primera representació a Alemanya de les més de 50 produccions que s'hi han dut a terme.
Blackbox Theater de Seül, gener 2008.
Ptuj City Theatre, Eslovènia, març 2008.
Theater of Nations, març de 2010.
Falcon Theatre de Burbank, Califòrnia, del 7 d'agost al 30 de setembre de 2012.